《自王园归约诸友山行》
宋代·卫宗武

天不怜我老且贫，荒迳不可酬华春。
遂令东里互邀致，借之双圃娱芳辰。
痴云酿雨雨旋止，霁日含辉更清美。
花间尽晷得盘桓，但费东君为料理。
归来未久檐溜倾，乃信造物真有情。
十分淑景一分在，但愿从此天开明。
一方一曲春有限，芳菲未足舒老眼。
扁舟远欲逐清华，锦绣山川穷胜赏。
维此林峦地虽窄，耸秀流芳亦不恶。
安得良友相追随，步屧生香遍行乐，
只恐囊无贺老诗，不愁屐费阮生蜡。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。